Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
-
Nyɛɛ ya nyɛ hɛ mi nɛ nyɛɛ wa (1-3)
-
Nihi nɛ a ngɛ si gbee ɔ ka Bi ɔ kɛ wo tso he ekohu (4-8)
-
Nyɛ ná nɔ mi mami nɛ pi si ngɛ nyɛ hɛ kɛ nɔ fɔmi ɔ mi (9-12)
-
Mawu si womi ɔ maa ba mi kokooko (13-20)
6 Enɛ ɔ he ɔ, amlɔ nɛ ɔ nɛ wa be Kristo ɔ he sisije tsɔɔmi ɔ he nɛ ɔ, nyɛ ha nɛ waa ya wa hɛ mi konɛ waa wa nɛ wa ko hi sisi tomi ko toe hu, lɔ ɔ ji tsui tsakemi kɛ je ní tsumi gbogboehi a he kɛ hemi kɛ yemi ngɛ Mawu mi,
2 baptisimihi a he tsɔɔmi kɛ ninehi nɛ a kɛ pueɔ nɔ nɔ, gbogboehi a si tlemi ɔ kɛ neneene kojomi.
3 Nɛ wa maa pee nɔ́ nɛ ɔ, ke Mawu ngmɛ blɔ niinɛ.
4 Ejakaa nihi nɛ be ko nɛ be ɔ, a ha nɛ a hɛ mi ba tsɔ, nɛ a sa a nya hiɔwe nike ní nɛ a kɛ haa faa a, nɛ a ba ná mumi ɔ mi blɔ fa mi nɔ́,
5 nɛ a sa a nya Mawu munyu nɛ e hi ɔ kɛ níhi a blɔ nya tomi nɛ ma a he wami ɔmɛ,
6 se a gbee si ɔ, a be nyɛe maa tsɛ̃ɛ mɛ ekohu kɛ ha tsui tsakemi, ejakaa a kpale ka Mawu Bi ɔ kɛ wo tso he kɛ ha mɛ nitsɛmɛ a he, nɛ a pue e hɛ mi si ngɛ ma hɛ mi.
7 Ejakaa zugba a náa jɔɔmi kɛ jeɔ Mawu ngɔ ke e miɔ hiɔmi nɛ nɛɔ kɛ pueɔ nɔ kpitikpiti ɔ, nɛ e haa nɛ níhi nɛ a he ngɛ se nami kɛ ha nihi nɛ a peeɔ ngmɔ ɔ kɛ haa a puɛɔ.
8 Se ke miohi kɛ zezlehi puɛɔ ngɛ nɔ ɔ, a kuaa lɛ nɛ e kɛ gbiɛmi he kɛ we, nɛ nyagbe ɔ, a sãa lɛ.
9 Se nihi nɛ a suɔ, e ngɛ mi kaa wa ngɛ munyu tue ngɛ blɔ nɛ ɔ nɔ mohu lɛɛ, se ngɛ nyɛɛ lɛɛ nyɛ blɔ fa mi ɔ, wa ngɛ nɔ mi mami ngɛ ní kpakpahi a he, níhi nɛ kɔɔ yi wami hemi he.
10 Ejakaa Mawu ɔ, pi nɔ nɛ e dɛ ji lɛ nɛ e hɛ maa je nyɛ ní tsumi kɛ suɔmi nɛ nyɛ je kpo ngɛ e biɛ ɔ he kɛ gu sɔmɔmi nɛ nyɛ ngɛ ni klɔuklɔu ɔmɛ sɔmɔe nɛ nyɛ ya nɔ nɛ nyɛ ngɛ mɛ sɔmɔe ɔ nɔ.
11 Se wa suɔ wawɛɛ kaa nyɛ ti nɔ fɛɛ nɔ nɛ e kɛ hɛ mi wami nɛ tsu ní jã nɔuu, konɛ e ná nɔ mi mami nɛ pi si ngɛ hɛ kɛ nɔ fɔmi ɔ mi kɛ ya si nyagbe,
12 bɔ nɛ pee nɛ nyɛ ko ba pee hejɔtsɛmɛ, mohu ɔ, nyɛɛ kase nihi nɛ kɛ gu hemi kɛ yemi kɛ tsui si tomi nɔ ɔ, a nine su si womi ɔmɛ a nɔ ɔ.
13 Ejakaa benɛ Mawu wo Abraham si ɔ, akɛnɛ e be nyɛe maa ngɔ nɔ ko nɛ e nɔ kuɔ pe lɛ kɛ kã kita he je ɔ, e ngɔ lɛ nitsɛ e he kɛ kã kita,
14 nɛ e de ke: "Ma jɔɔ mo kokooko, nɛ ma ha nɛ o he maa hiɛ kokooko."
15 Lɔ ɔ he ɔ, benɛ Abraham to e tsui si ɔ, e nine su si womi nɛ ɔ nɔ.
16 Ejakaa adesahi ngɔɔ nɔ ko nɛ e nɔ kuɔ pe mɛ kɛ kãa kita, nɛ a kita a ji nya sami fɛɛ nya sami nyagbe, ejakaa lɔ ɔ nɛ a kɛ maa sane nɔ mi ngɛ mlaa nya.
17 Ngɛ blɔ nɛ ɔ nɔuu nɔ ɔ, benɛ Mawu mwɔ e yi mi kpɔ kaa e ma je e yi mi tomi nɛ tsakee we ɔ kpo heii kɛ tsɔɔ si womi ɔ he gbosi ní yeli ɔmɛ ɔ, e ngɔ kita kami kɛ ma nɔ mi,
18 bɔ nɛ pee nɛ kɛ gu níhi enyɔ nɛ a tsakee we nɛ Mawu be nyɛe maa ye lakpa ngɛ a mi ɔ nɔ ɔ, wɔ nihi nɛ wa tu fo kɛ ya wesa he ɔ, wa ma ná he wami womi nɛ mi wa kɛ pɛtɛ hɛ kɛ nɔ fɔmi nɛ a kɛ ma wa hɛ mi ɔ he wawɛɛ.
19 Wa hɛ kɛ nɔ fɔmi nɛ ɔ ngɛ kaa osɛkɛ kɛ ha susuma a, e ngɛ gbugbuugbu nɛ e pi si kpɛii hulɔ, nɛ e gu tsu mi pomi bo ɔ mi kɛ sɛ mi,
20 lejɛ ɔ nɛ wa hlami sɛlɔ nɛ ji Yesu sɛ ngɛ wa nane mi, nɔ nɛ e ba plɛ osɔfo nɔkɔtɔma pe kulaa ngɛ Melkizedɛk blɔ ɔ nɔ kɛ yaa neneene ɔ.